তৃণমূলে যোগ দিলেন সিপিএমের দক্ষিণ ২৪ পরগনা জেলা সম্পাদকমণ্ডলীর সদস্য সাত্তার মোল্লা। বেশ কয়েকটি মামলায় অভিযুক্ত সাত্তার কয়েক বছর ধরেই নিজের খাসতালুক ক্যানিংয়ে ঢুকতে পারছিলেন না। শুক্রবার দক্ষিণ ২৪ পরগনার জীবনতলা এলাকায় তৃণমূলের এক কর্মসূচিতে তিনি শাসকদলে যোগ দেন। রাজ্যের মন্ত্রী রেজ্জাক মোল্লার ঘনিষ্ঠ সাত্তার যে দল ছাড়বেন, তা আগেই টের পেয়েছিলেন সিপিএম নেতৃত্ব। 
এক সিপিএম নেতা বলেন, ‘‘শাসকদলের চাপের মুখেই দল ছেড়েছেন সাত্তার। দলের জেলা কার্যালয়ে আসা কার্যত ছেড়ে দিয়েছিলেন তিনি। দীর্ঘদিন বাড়িছাড়াও ছিলেন। তাঁর বিরুদ্ধে মিথ্যা মামলা দায়ের করা হয়েছিল। তাই মানসিকভাবে ভেঙে পড়েছিলেন তিনি। মামলা তুলে নেওয়ার প্রলোভন দেখিয়ে সাত্তারকে দলে টেনেছে তৃণমূল।’’ সাত্তার অবশ্য জানিয়েছেন, মুখ্যমন্ত্রী মমতা বন্দ্যোপাধ্যায় রাজ্যে যে ‘উন্নয়নের কর্মযজ্ঞ’ শুরু করেছেন, তার শরিক হতেই তিনি তৃণমূলে যোগ দিয়েছেন। তৃণমূলের দক্ষিণ ২৪ পরগনা জেলা সভাপতি তথা আবাসনমন্ত্রী শোভন চট্টোপাধ্যায় তাঁর হাতে তৃণমূলের পতাকা   তুলে দেন। 
সিপিএমনেতা কান্তি গঙ্গোপাধ্যায়ের অভিযোগ, ‘‘সিপিএম’কে নিশ্চিহ্ন করার উদ্দেশ্যেই ভয় দেখিয়ে আমাদের দলের নেতা-কর্মীদের দল ছাড়তে বাধ্য করছে তৃণমূল। গণতন্ত্রের পক্ষে এই কাজ চরম ক্ষতিকারক। এইসব করে তৃণমূলের স্বল্পমেয়াদী কিছু লাভ হতে পারে। দীর্ঘমেয়াদী নয়।’’ 
গত পঞ্চায়েত নির্বাচনে ভাঙড়-ক্যানিং অঞ্চলে বেশ ভাল ফল করেছিল বামেরা। সিপিএমের অভিযোগ, সেই কারণেই আগামী পঞ্চায়েত নির্বাচনের আগে ওই অঞ্চলগুলি বিরোধীশূন্য করতে চাইছে তৃণমূল। রেজ্জাক এবং সওকত মোল্লা সিপিএম ছাড়ায় বিধানসভা নির্বাচনের আগেই দক্ষিণ ২৪ পরগনায় সিপিএম ক্ষয়িষ্ণু হয়ে গিয়েছিল। এদিন সাত্তার তৃণমূলে যোগ দেওয়ায় ক্যানিং অঞ্চলেও সিপিএম অস্তিত্বের সংকটে পড়ে গেল।